በታሸጉ ውሃዎች ላይ የጥራት ችግር መኖሩ ተገለፀ
በአገሪቱ  በሚመረቱ የታሸጉ ውሃዎች ላይ የጥራት ችግር እንዳለ ተገለፀ።በአገሪቱ  ለመጠጥ  ውሃ  የሚውሉት  የታሸጉ ውሃዎች ላይ በሚታየው  የጥራት መጓደል  ምክንያትም  ሀገሪቱ ማግኘት ያለባትን ገቢ  አለማግኘቷም ተገልጿል ፡፡ የኢትዮጵያ ደረጃዎች ኤጀንሲ በውሃ ምርቶች  ላይ የሚስተዋሉትን ችግሮችና የጥራት  ማስጠበቅ ሥራዎች ላይ ያተኮረ የምክክር መድረክ ከተለያዩ ባለድርሻ አካላት ጋር በዛሬው  ዕለት አካሄዷል ።በመጠጥ ውሃ  የፕላስቲክ ማሻጊያዎቹ ክዳን ላይ የሚለጠፉትና  ከፍተኛ የውጭ ምናዛሬን የሚጠይቁ ግብዓቶች  ተመሳስለው በሀገር ውስጥ የሚሰሩ በመሆኑ የማሸጊያዎችም የምርት ጥራት ላይ ችግር እየተስተዋለ  በመሆኑ ይህን ለማስቀረት እየተሰራ ይገኛል ፡፡በሀገሪቱ እየተስፋፉ ያሉ የውሃ ማምረቻ ተቋማት ንፁ ውሃን በማቅረብ እና ኢኮኖሚውን ከመደገፍ አንጻር  አበረታታች ስራ ቢሠሩም አሁንም ግን ዘርፉ ትኩረት ሊሰጠው እንደሚገባ የንግድ እና ኢንዱስትሪ ሚንስትር ዴኤታ እሸቱ  አስፋው ተናግረዋል ፡፡በርካታ በሀገሪቱ የሚኖሩ ኤምባሲዎችና የውጭ ኮሚኒቲ አካላት የታሸጉ ውሃዎችን  ወደ አገር ውስጥ  እያስገቡ  በመሆኑ፤  በዘርፉ ያለውን የጥራት ችግር ያሳያል ።የምርቶቹን የጥራት ደረጃ በማሻሻል ለውጭ ገበያ እንዲቀርቡ በማድረግ  ሀገሪቱን ከዘርፉ  የምታገኘውን የውጭ ምንዛሬ ገቢ ለማሳደግ መሥራት  እንደሚገባ  ሚንስትር ዴኤታው ተናግረዋል ፡፡የምርቶችን የአመራረት ፤የአስተሻሸግ፤ የማጓጓዝ እና የአቀማመጥ ሆነ ለገበያ በሚቀርቡበት ጊዜ ያለው አያያዝ ችግር ምርቶቹን በከፍተኛ ሁኔታ የጥራት ችግር እንዲጋለጡ ማድረጉን ሚኒስትር ዲኤታው አክለዉ  ገልጸዋል፡፡አሁን በስራ ላይ የሚገኙ ከ 65 በላይ የታሸጉ ውሃ አምራቾች  አለም አቀፉን የጥራት ደረጃ በጠበቀ መልኩ እንዲያመርቱ  እየተሠራ ነው ሲሉ  የኢትዮጵያ ደረጃዎች ኤጀንሲ አቶ ይልማ መንግስቱ ተናግረዋል ፡፡ 